L'Escola d'Administració Pública de Catalunya (EAPC) ha publicat el número 60 de la Revista Catalana de Dret Públic (RCDP) amb una secció monogràfica dedicada a la lluita contra la corrupció des de l'Administració pública que inclou sis articles acadèmics a càrrec d'experts en història, professionals del cos d'intervenció i professors universitaris de dret administratiu.
L'objectiu és obtenir una visió transversal i pluridisciplinària de les diverses eines a l'abast del sector públic per lluitar contra aquesta xacra amb una mirada històrica, des del món local, el control intern, l'ètica pública, l'Oficina Antifrau de Catalunya i la regulació dels grups d'interès.
El número 60 també posa a l'abast dels lectors un dossier documental amb abundant bibliografia, marc legal i recursos disponibles en el mateix àmbit, una eina útil i de consulta àgil que s'ha convertit en un contingut habitual en els darrers números de l'RCDP i alhora un dels més consultats.
En aquesta ocasió, l'autora del recull ha estat Irene Araguàs, professora de dret administratiu a la Universitat de Barcelona.
El professor emèrit i excatedràtic Borja de Riquer i els professors d'història contemporània de la Universitat Autònoma de Barcelona (UAB), Gemma Rubí i Lluís Ferran Toledano, signen una primera contribució Sobre la corrupció política a Catalunya dins l'Espanya contemporània.
El professor de dret administratiu a la UAB Joan Amenós es pregunta Són els secretaris d'Administració local una eina institucional adequada contra la corrupció?
Per la seva banda, el professor de dret administratiu a la Universitat de Barcelona (UB) Òscar Capdeferro se centra en El paper de l'Oficina Antifrau de Catalunya en la lluita contra la corrupció en el sector públic català.
Anàlisi i propostes de reforma amb motiu del seu 10è aniversari.
El professor de dret administratiu a la Universitat Rovira i Virgili Endrius Cocciolo reflexiona sobre l'ètica i la integritat públiques amb la proposta Servir con honor.
La interventora general de l'Ajuntament de l'Hospitalet de Llobregat, Petra Saiz, signa l'article El control intern de les administracions públiques.
El seu paper en la prevenció i la lluita contra la corrupció dels poders públics.
I, finalment, la professora de dret administratiu a la Universitat Pompeu Fabra Clara I. Velasco aborda L'evolució de la regulació dels grups d'interès i els instruments per al control de la seva activitat.
Especial referència a la normativa catalana.
Pel que fa a la secció general, el número de juny compta amb sis recerques que aborden diverses realitats vinculades al dret públic.
Per la seva banda, el professor de teoria política a la Facultat de Dret de la UB Raül Digón publica la contribució Lleis i cultura democràtica: la regulació de les polítiques públiques de memòria històrica a Catalunya, les Illes Balears i el País Valencià.
El professor de dret administratiu de la Universitat d'Almeria Alejandro David Leiva es fixa en el Nuevo régimen económico de las activitades regulades en el sector eléctrico español i, finalment, l'investigador de la Universitat Jaume I Cristian Palomo signa l'article De les constitucions i altres drets de la pàtria.
Aproximació al concepte pàtria i al dret públic català anterior al 1714.
La Revista Catalana de Dret Públic, amb 35 anys d'història, va ser fundada per l'EAPC i és de periodicitat semestral.
Publica estudis acadèmics en el camp del dret públic en totes les seves dimensions i articles relacionats amb el dret públic català, espanyol, europeu i comparat.
Cobreix aspectes clàssics del dret constitucional i el dret administratiu, però també la interacció entre el dret, la política i les polítiques públiques, i acull aportacions des de la perspectiva del dret i d'altres disciplines, com la filosofia, la ciència política i l'economia.
Entre altres bases de dades, l'RCDP està indexada a l'Emerging Sources Citation Index (ESCI), a Scopus (Elsevier), compta amb el segell 2019 de qualitat de la Fundació Espanyola per a la Ciència i la Tecnologia (FECYT) i la màxima qualificació en el sistema de classificació de revistes acadèmiques CARHUS Plus+ 2018.
El seu director és el catedràtic de dret constitucional i exdegà de la Facultat de Dret a la UB Enoch Albertí.
Inclou articles sobre ètica pública, intervenció general, control intern, grups d'interès, l'Oficina Antifrau i un dossier monogràfic, entre d'altres